鐵溝行贈喬太博
作者：蘇軾
朝代：宋

paragraphs: 城東坡隴何所似，風吹海濤低復起。
城中病守無所爲，走馬來尋鐵溝水。
鐵溝水淺不容輈，恰似當年韓與侯。
有魚無魚何足道，駕言聊復寫我憂。
孤村野店亦何有，欲發狂言須斗酒。
山頭落日側金盆，倒著接䍦搔白首。
忽憶從軍年少時，輕裘細馬百不知。
臂弓腰箭南山下，追逐長楊射獵兒。
老去同君兩憔悴，犯夜醉歸人不避。
明年定起故將軍，未肯先誅霸陵尉。